
KRUONIO PAGRINDINĖS MOKYKLOS MOKYMOSI  PAGALBOS TEIKIMO TVARKA

I. BENDROSIOS NUOSTATOS

1. Pagalbos mokantis tvarka (toliau – Tvarka) – nustato mokymosi pagalbos teikimo tikslus, uždavinius, principus, priemones, gavėjus ir teikėjus bei mokymosi pagalbos organizavimą. 
2. Mokymosi pagalbos teikimas Kruonio pagrindinėje mokykloje organizuojamas vadovaujantis Lietuvos Respublikos švietimo įstatymu, Lietuvos Respublikos švietimo, mokslo ir sporto ministro įsakymais ir atsižvelgiant į universalaus dizaino mokymosi gaires.
3. Pagalbos mokantis teikimo procesą ir priimtų sprendimų savalaikį įgyvendinimą koordinuoja direktoriaus pavaduotojas ugdymui. 

II. MOKYMOSI PAGALBOS TEIKIMO TIKSLAS, UŽDAVINIAI IR
PRINCIPAI

4. Tikslas – sudaryti vienodas galimybes kiekvienam mokiniui veiksmingai, įveikiant mokymosi sunkumus, pasiekti maksimalius jo galias atitinkančius ugdymosi rezultatus ir brandinti mokymosi visą gyvenimą nuostatą.
5. Uždaviniai:
5.1.  stebėti ir analizuoti, laiku identifikuojant kylančius mokinių mokymosi sunkumus;
5.2.  teikti mokiniui reikiamą pagalbą, telkiant mokytojus, pagalbos mokiniui specialistus ir tėvus (globėjus, rūpintojus). Pažinti mokinį ir išsiaiškinti jo galias bei pagalbos poreikius;
5.3.  tobulinti personalizuotą, savivaldų mokymąsi.
6. Pagalbos teikimo principai:
6.1.  lygios galimybės – kiekvienam mokiniui užtikrinamas pagalbos prieinamumas;
6.2.  visuotinumas – pagalba teikiama visiems mokyklos mokiniams, kuriems jos reikia;
6.3.  individualizavimas – pagalba teikiama atsižvelgiant į konkretaus mokinio poreikius;
6.4.  veiksmingumas – pagalba suteikiama laiku ir atitinka mokinio mokymosi galias;
6.5.  kompleksiškumas – pagalba teikiama pagal poreikį kartu su kitomis pagalbos mokiniui teikimo formomis.

III. MOKYMOSI PAGALBOS GAVĖJAI, TEIKĖJAI

7. Mokymosi pagalbos gavėjai: 
7.1.  mokiniai, įgiję pradinį išsilavinimą arba baigę pagrindinio ugdymo programos pirmąją dalį ir nepasiekę patenkinamo pasiekimų lygmens dalyvaujant  nacionaliniuose mokinių pasiekimų patikrinimuose;
7.2.  mokiniai, kurių pasiekimų lygis (vieno ar kelių dalykų) žemesni nei numatyta bendrosiose programose, ir mokiniai, nedarantys pažangos; 
7.3.  mokiniai, turintys mokymosi sunkumų;
7.4.  mokiniai, kurį laiką nelankę mokyklos;
7.5.  mokiniai, kuriems siekiant geresnių mokymosi rezultatų reikalinga mokytojo pagalba;
7.6.  mokiniai, grįžę arba atvykę iš užsienio;
7.7.  kiti mokiniai, kuriems dėl įvairių priežasčių reikalinga individuali mokymosi pagalba.
8. Mokymosi pagalbos teikėjai – mokytojai, pagalbos mokiniui specialistai,  mokyklos administracija,  vaiko gerovės komisija (toliau  – VGK). 
9. Mokymosi pagalbos gali prašyti pats mokinys, mokinio tėvai (globėjai, rūpintojai), rekomenduoti – dalykų mokytojai, pagalbos mokiniui specialistai, klasės vadovai. 

IV. MOKYMOSI PAGALBOS TEIKIMO PRIEMONĖS 

10. Dalykų mokytojai numato galimus mokymosi barjerus ir siūlo tinkamus ugdymosi pastolius:
10.1. identifikuoja mokymosi pagalbos poreikį ir bendradarbiauja su klasės vadovu;
10.2. pamokose koreguoja mokinio mokymąsi: diferencijuoja ir individualizuoja užduotis pagal mokinio gebėjimus;
10.3. taiko priemones ir metodikas, atsižvelgdami į mokinių ugdymosi barjerus, mokymosi stilių, gebėjimus, darbo tempą;
10.4. pamokų metu organizuoja mokinių pagalbą kitiems mokiniams;
10.5. kviečia, esant reikalui, į pamoką pagalbos mokiniui specialistus;
10.6. pagal galimybes veda trumpalaikes ar ilgalaikes konsultacijas;
10.7. analizuoja panaudotų ugdymosi pastolių veiksmingumą.
11. Klasės vadovai:
11.1. bendradarbiauja su mokomųjų dalykų mokytojais dėl mokinių mokymosi problemų ar mokymosi pagalbos teikimo būdų ir priemonių;
11.2. kartu su mokiniu, tėvais (globėjais, rūpintojais) ir mokytojais aptaria mokymosi pagalbos teikimo priemones, pagalbos teikimo proceso galimybes;
11.3. padeda sudaryti ir koreguoti mokinių individualų ugdymo(si) planą;
11.4. analizuoja panaudotų ugdymosi pastolių veiksmingumą.
12. Pagalbos mokiniui specialistai:
12.1. vykdo mokinių pažangumo stebėseną;
12.2. vykdo mokinių lankomumo stebėseną;
12.3. teikia visokeriopą pagalbą mokiniams, mokytojams, klasių vadovams, tėvams (globėjams, rūpintojams);
12.4. konsultuoja mokinius, mokytojus, klasių vadovus, tėvus (globėjus, rūpintojus) jiems aktualiais mokymosi pasiekimų gerinimo ir mokymosi pagalbos teikimo klausimais;
12.5. atlieka mokinių mokymosi pasiekimų gerinimo ir mokymosi pagalbos teikimo tyrimus.
13. VGK:
13.1. sudaro individualius mokymosi pasiekimų gerinimo planus;
13.2. svarsto ir organizuoja pagalbos teikimą, švietimo programų pritaikymą mokiniams, turintiems specialiųjų ugdymosi poreikių;
13.3. analizuoja taikytų mokiniui ugdymosi pastolių, priemonių ir būdų pasiekimams gerinti veiksmingumą;
13.4. teikia rekomendacijas mokytojams, klasės vadovams, tėvams (globėjams, rūpintojams) dėl mokinių mokymosi pasiekimų gerinimo ir mokymosi pagalbos teikimo.
14. Mokyklos direktoriaus pavaduotojas ugdymui:
14.1. vykdo mokinių mokymosi pasiekimų gerinimo ir mokymosi pagalbos teikimo proceso stebėseną;
14.2. bendradarbiauja su mokomųjų dalykų mokytojais, klasių vadovais, pagalbos mokiniui specialistais, mokinių tėvais (globėjais, rūpintojais);
14.3. sudaro mokytojų konsultacijų tvarkaraštį;
14.4. inicijuoja ir organizuoja mokinių skatinimą už jų padarytą pažangą.

V. MOKYMOSI PAGALBOS TEIKIMO DARBO ORGANIZAVIMAS

15. Mokiniams, įgijusiems pradinį išsilavinimą arba baigusiems pagrindinio ugdymo programos pirmąją dalį ir nepasiekusiems patenkinamo pasiekimų lygmens dalyvaujant  nacionaliniuose mokinių pasiekimų patikrinimuose:
15.1. jei mokinys Pasiekimų patikrinimų metu nepasiekė kelių vertintų dalykų patenkinamo pasiekimų lygmens, reikalinga mokymosi pagalba skiriama kiekvienam dalykui atskirai;
15.2. kiekvienam mokiniui sudaroma galimybė gauti ne mažiau kaip 20 konsultacijų. Jei mokinys nedalyvauja paskirtose konsultacijose, apie tai mokykla informuoja tėvus (globėjus, rūpintojus). Mokinio praleistos konsultacijos nėra kompensuojamos;
15.3. numatomos erdvės, kur bus organizuojamos konsultacijos ne didesnėms kaip 5 mokinių grupėms, užtikrinant reikiamų mokymo priemonių prieinamumą konsultacijas teikiančiam mokytojui ir mokiniams konsultacijų metu;
15.4. vykdomos ne trumpesnės kaip vienos pamokos trukmės konsultacijos ne pamokų metu pagal iš anksto mokiniui žinomą tvarkaraštį;
15.5. paskiriama ne mažiau kaip 20 vieno dalyko konsultacijų mokiniui, išdėstant jas per  visas ugdymo dienas;
15.6. konsultacijas teikia mokinį mokantis mokytojas;
15.7. mokytojas susipažįsta su mokinių pasiekimų patikrinimų rezultatais (ataskaita) ir, aptaręs mokymosi spragas su kiekvienu mokiniu, parengia kiekvieno mokinio individualių mokymosi pasiekimų gerinimo planą, kuriame numato bendrą konsultacijų skaičių, konsultacijų temas ir trukmę, įvardija mokiniui būtinas atlikti užduotis, jų vertinimą.
16. Mokiniui sudaromos sąlygos konsultuotis, jeigu kyla mokymosi sunkumų: 
16.1. trumpalaikes konsultacijas organizuoja pradinio ugdymo mokytojai ir mokytojai dalykininkai (matematikos ir IT, lietuvių kalbos, užsienio kalbų, gamtos ir socialinių mokslų); 
16.2. konsultacijų tikslingumą, trukmę, intensyvumą mokytojas aptaria su mokiniais ir mokinių tėvais;
16.3. mokytojai turi fiksuotą konsultacijų laiką, konsultacijų tvarkaraštis skelbiamas mokyklos el. svetainėje; mokiniai gali konsultuotis ne tik su mokančiu mokytoju, bet ir su kitu to paties dalyko mokytoju; 
16.4. konsultacijų lankomumą mokytojas fiksuoja Konsultacijų apskaitos excel formoje, mėnesio pabaigoje direktoriaus pavaduotojas ugdymui atlieka apskaitą; 
16.5. trumpalaikės konsultacijos, trunkančios trumpiau nei pamoką arba trumpesnį laikotarpį (keletą savaičių), neįskaitomos į mokinio mokymosi krūvį; 
16.6. konsultacijos gali būti organizuojamos kontaktiniu arba nuotoliniu būdu.
17. Mokiniui neįgyvendinus pamokos uždavinio 2 pamokas iš eilės ir/ar gavus neigiamą kontrolinio darbo įvertinimą: 
17.1.  dalyko mokytojas organizuoja konsultacijas prieš pamokas ar po jų ir apie tai privalo informuoti mokinį ir tėvus žinute TAMO dienyne;
17.2. mokiniui neatvykus į konsultacijas, dalyko mokytojas paskambina ar per TAMO dienyną informuoja tėvus (globėjus, rūpintojus)  apie situaciją;
17.3.  mokiniui neatvykus į konsultacijas po mokytojo skambučio tėvams, mokytojas raštu (per TAMO ar el.paštu) informuoja  direktoriaus pavaduotoją ugdymui; 
17.4. mokinys, norėdamas parašyti kontrolinį darbą, gali per dvi savaites kreiptis į direktoriaus pavaduotoją ugdymui. Mokinys lanko konsultacijas ir/arba ruošiasi savarankiškai. Pradinis kontrolinio darbo įvertinimas yra taisomas.
18.  Mokiniui po direktoriaus pavaduotojo ugdymui poveikio priemonių pritaikymo ir toliau nelankant konsultacijų, organizuojamas VGK posėdis.
19. Mokiniui grįžus po ligos ar dėl kitų priežasčių nebuvus mokykloje ir praleidus daugiau kaip 3 vieno dalyko pamokas, dalyko mokytojas, įvertinęs situaciją, susitaria su mokiniu dėl konsultacijų (esant poreikiui).
20. Iki rugsėjo 10 d. direktoriaus pavaduotojas ugdymui sudaro preliminarų mokytojų konsultacijų tvarkaraštį.


 VI. BAIGIAMOSIOS NUOSTATOS

21. Mokykla, organizuodama mokymosi pagalbą mokiniui, siekia, kad visos pagalbos formos būtų taikomos mokiniams, jų tėvams (globėjams, rūpintojams) tinkamu laiku.
22. Mokykla palaiko ryšius  su kitomis institucijomis: Vaiko teisių apsaugos tarnyba, Pedagoginės ir psichologinės pagalbos tarnyba, Vaikų dienos centrais ir kitomis instancijomis.
23. Siūlymus dėl Tvarkos tobulinimo gali teikti mokyklos mokytojai, pagalbos mokiniui specialistai, mokiniai, tėvai (globėjai, rūpintojai).
__________________
4

